[{"text_idx": "#000000", "text": "God is an Astronaut lubab va\u0308ga mitmekesist uut albumit"}, {"text_idx": "#000001", "text": "Novembris jo\u0303uab Soome post-rock\u2019i u\u0308ks eredamaid ta\u0308hti \u2013 God is an Astronaut, kes on ta\u0308naseks va\u0308ljastanud neli ta\u0308ispikka albumit ja teinud isegi Pedigree\u2019le remixi. Ku\u0308simustele vastas iirlastele omase ro\u0303o\u0303msameelsusega Torsten Kinsella"}, {"text_idx": "#000002", "text": "Hei, Torsten! Alustuseks ra\u0308a\u0308gi, mis God is an Astronaut\u2019il hetkel ka\u0308sil on?\nVo\u0303tsime eelmisest tuurist paar pa\u0308eva vabaks ja to\u0308o\u0308tame uue materjali kallal. Peagi teeme mo\u0303ned kontserdid Soomes ja pa\u0308rast seda u\u0308he ka Istanbulis."}, {"text_idx": "#000003", "text": "Hea kuulda, et to\u0308o\u0308tate uue materjali kallal. Oskad sa juba o\u0308elda, kuidas see ko\u0303lab? Ja\u0308tkate enam-va\u0308hem sama teemat, mis viimasel albumil? Eksperimenteerite rohkem?\nHetkel ei ole midagi kindlat. Eelmistel albumitel on ko\u0303igil omamoodi la\u0308henemine olnud. \u201eThe End of the Beginning\u2019il\u201c oli palju trummi loop\u2019e, \u201eAll Is Violent, All Is Bright\u201c oli selline ambientlikum, kuhu oli segatud elektroonika ja pa\u0308ris trummid, \u201eFar from Refuge\u201c ja\u0308llegi orgaanilisem. Viimane oli juba raskema saundiga. Meil ei ole mingeid kindlaid reegleid paika pandud, teeme lihtsalt ha\u0308id lugusid. Selle materjali po\u0303hjal, mis meil valmis on, u\u0308tleksin, et see on emotsionaalsem ja elektroonilisem. Arvan, et ka keerulisem. Meie eesma\u0308rgiks on, et see oleks parim materjal, mis me oleme siiani kirjutanud ning vo\u0303tame oma aja, et see nii ka va\u0308lja tuleks. Meil on viis lugu valmis ning nad ko\u0303lavad u\u0308ksteisest va\u0308ga erinevalt. Sellest saab va\u0308ga mitmekesine album."}, {"text_idx": "#000004", "text": "Tahan uurida, kuidas teil muidu kirjutamise protsess va\u0308lja na\u0308eb. Kas te jammite koos proovikas vo\u0303i ko\u0303ik tulevad lihtsalt erinevate ideedega lagedale ja u\u0308ritate neid kokku sobitada? Lisaks, kust tulevad erinevate lugude pealkirjad? Traditsioonilisemat laadi ba\u0308ndidega, kus on vokalist, saaks pealkirjad lu\u0308u\u0308rikaga sobitada, aga te olete instrumentaalba\u0308nd...\nTavaliselt algab ko\u0303ik minu vo\u0303i Neil\u2019i ideedest. Me ei kirjuta lugusid terve ba\u0308ndina, materjal valmib kas stuudios vo\u0303i akustilisel kitarril. Kirjutamistujud ka\u0308ivad hooti, iga teatud aja tagant tuleb lihtsalt kihk midagi uut luua. Minu puhul tuleb see ko\u0303ige paremini va\u0308lja siis, kui ma tahan midagi su\u0308damelt a\u0308ra saada. Muusika on minu jaoks kui teraapia. Lugude nimed su\u0308nnivad aga..(mo\u0303tleb veidi). Vanasti lugesime palju luulet, nagu Miltoni \u201eKaotatud paradiis\u201c, et saada inspiratsiooni pealkirjadele, mis kirjeldaksid lugu ko\u0303ige paremini. Mingist hetkest muutus see kuidagi tu\u0308u\u0308piliseks, et post-rock\u2019is pandi lugudele pikki ja igasuguseid piire u\u0308letavaid nimesid. See muutis meid ettevaatlikuks ning u\u0308ritasime viimasel albumil lu\u0308hemaid nimesid kasutada. Sellepa\u0308rast tuligi ta omanimeline, kuid naljakas on, et just eelmisel aastal va\u0308ljastasid paljud ba\u0308ndid omanimelise albumi. Uuel albumil oleme saanud inspiratsiooni aastanumbrist 2012, sest paljud tekstid kuulutavad just siis maailma lo\u0303ppu. U\u0308ritame saavutada tuleva albumi vibe\u2019i just seda silmas pidades."}, {"text_idx": "#000005", "text": "Kui te va\u0308ljastasite oma viimase albumi, siis huvitav asjaolu selle juures oli, et ko\u0303igepealt avaldasite selle ainult netis ning alles mitu kuud hiljem fu\u0308u\u0308silisel kujul. Miks just selline la\u0308henemine?\nMa ei tea selle otsuse ko\u0303iki tagamaid. Me panime lood Last.fm\u2019i u\u0308les, et inimesed saaksid nendega tutvuda. Ta\u0308napa\u0308eval on inimestel arusaam, et muusika peab olema tasuta. Nad tahavad ko\u0303igepealt uue materjaliga tutvuda ega hakka albumit pimesi ostma, et alles ka\u0308tte saades avastada, et see neile ei meeldi. Arvasime, et see on hea idee: laseme inimestel ko\u0303igepealt kuulata ja kui see neile meeldib ja tahavad plaati osta, siis lasku ka\u0308ia. Sellega pole mo\u0303tet vo\u0303idelda. Inimesed on pigem no\u0303us maksma kontserdi eest. Meile see sobib, kuigi nu\u0308u\u0308d ja\u0308a\u0308b ko\u0303ik promoorite taha. Meil ei ole kahju anda fa\u0308nnidele oma muusikat tasuta, kui promootorid ja booking agent\u2019id on no\u0303us meile ha\u0308id pakkumisi tegema. Mitmel korral oleme kontserdid va\u0308lja mu\u0308u\u0308nud, aga korraldajad annavad sellest hoolimata va\u0308ga na\u0308ruse protsendi. Fa\u0308nnid ei olegi sellest teadlikud ja sellepa\u0308rast ongi keeruline esineda kohtades, nagu Eesti vo\u0303i mo\u0303nedes muudes riikides. Ba\u0308ndile lihtsalt ei maksta piisavalt."}, {"text_idx": "#000006", "text": "Mida sa u\u0308ldse praegusest post-rock\u2019i skeenest arvad? Endal on selline mulje ja\u0308a\u0308nud, et mingist hetkest tekkis post-rock\u2019i ba\u0308nde nagu seeni pa\u0308rast vihma. Ko\u0303ik u\u0308ritasid z\u030canrile omamoodi la\u0308heneda ja lo\u0303puks oli va\u0308ga raske ko\u0303iki ja\u0308lgida.\nSee so\u0303ltub vaatenurgast. Meie jaoks saavutas see ko\u0303rgpunkti 2007. aastal, kui huvi post-rock\u2019i vastu oli tohutu. Paljud hakkasid tegema post-rock\u2019i ja ma ei taha olla kriitiline, kuid tundus, et seda tehti puhtalt post-rock ba\u0308ndis olemise ja taolise publiku ligito\u0303mbamise pa\u0308rast. Kui me tegevust alustasime, siis ei teadnud me post-rock\u2019ist midagi. Olime rohkem trip-hop\u2019i ja Nine Inch Nailsi fa\u0308nnid. Kuskil 2002-2003 aastatel hakkasid post-rock\u2019is uued tuuled puhuma. Oleme mo\u0303ne post-rock ba\u0308ndiga ma\u0308nginud, na\u0308iteks Caspianiga. Nad on va\u0308ga head, kuid u\u0308tleksin, et meil on va\u0308ga va\u0308he u\u0308hist teiste post-rock ba\u0308ndidega. Ma nimetaksin meie muusikat pigem rocktronicaks kui post-rock\u2019iks. Me ei ja\u0308rgi post-rock\u2019i formaati, kuigi meie live\u2019del on inimesi, kellele post-rock meeldib. Samas olen ta\u0308heldanud, et aina rohkem on ka selliseid, kes ei kuulagi post-rock\u2019i. Post-rock\u2019il ei la\u0308he praegu nii ha\u0308sti kui vanasti, kuid ei arva, et see ka suremas on. Vanadel tegijatel, nagu Mogwai, la\u0308heb ikka ha\u0308sti. Me keskendume oma teemale ja meid ei huvita, mis suuna post-rock vo\u0303tab."}]